Trouklokkies vir Zuma?ŉ Berig wat glo deur die Namibian Sun gepubliseer is, waarin beweer word dat pres. Jacob Zuma met ŉ vrou uit Namibië gaan trou, doen steeds die ronde op sosiale media. Mac Maharaj, woordvoerder van die presidensie, het egter Donderdag aan Maroela Media bevestig die berig was bloot ŉ gekkedaggrap. Volgens die artikel,“Jacob Zuma finds love in Land of the Brave”, het Zuma ŉ nuwe liefdesverhouding in Namibië aangeknoop. Die berig voer aan dat die troue nog voor die einde van die jaar verwag kan word. Die berig haal selfs Maharaj aan wat dié nuwe liefde bevestig. Aldus die berig het Maharaj bygevoeg Zuma was beïndruk met die skoonheid van Namibiese vroue nadat hy verlede jaar in November die land besoek het. Die berig voer aan Zuma gaan met ŉ vrou van Ovaherero trou en dat die bruidsprysonderhandeling in ŉ sensitiewe stadium is. Die troue gaan glo ook by die president se omstrede Nkandla-woning gehou word, en daar is genoeg plek vir haar, so geen verdere opgraderings is by die huis nodig nie. Klik hier om ŉ weergawe van die berig te lees. Maharaj het verder aan Maroela Media gesê die “berig” doen al sedert 1 April die ronde en hulle kan nie die gerugte tot rus bring nie. “Daar steek geen waarheid daarin nie, en ek het nie een van die uitlatings in die artikel gemaak nie,” het hy gesê.